Kaapstad het laagste werkloosheidskoersKaapstad-burgemeester Patricia de Lille Foto: Phando Jikelo/African News Agency Kaapstad het 89 000 poste in die laaste kwartaal van 2017 geskep en dit maak van Kaapstad een van die metro’s wat die beste in Suid-Afrika gevaar het. Patricia de Lille, Kaapstadse burgemeester, het Dinsdag gesê sy is trots om die bemoedigende ekonomiese uitslae aan te kondig waar 89 000 meer inwoners van Kaapstad in diens geneem is tydens die vierde kwartaal van 2017, teenoor dieselfde periode in 2016. “Kaapstad het boonop die laagste werkloosheidskoers van al die metro’s in Suid-Afrika.” De Lille het in ŉ verklaring gesê Kaapstad se toenemende indiensnemingskoers is ŉ getuienis van die Stad Kaapstad se pogings om ŉ omgewing te bevorder waarin ondernemings kan belê en nuwe poste kan skep. “Die mees onlangse opname wys dat Kaapstad se werkloosheidskoers (23,5%) baie laer is as die nasionale werkloosheidskoers van 36.3%. Kaapstad se werkskeppingspogings bly positiewe resultate oplewer en ons koers is laer as al die ander groot stede soos eThekwini (21,9%), Tshwane (26.9%), Johannesburg (28.2%), Ekurhuleni (33.6%) en Nelson Mandelabaai (36.9%).” Sy het bygevoeg Statistieke Suid-Afrika se getalle wys dat die getal werklose mense in Kaapstad ook op ŉ kwartaallikse basis met 30 235 gedaal het. “Tans is 1 285 791 inwoners in diens in die formele sektor, terwyl 170 089 in die informele sektor in diens is. Dit is die sesde agtereenvolgende kwartaal waar die werkskeppingskoers toegeneem het.”